תמנון-כחול-טבעות

תְּמָנוּן-כחול-טבעות (שם מדעי: Hapalochlaena), הוא סוג של תמנון קטן הכולל שלושה או ארבעה מינים. תמנון כחול-טבעות משתייך למערכת הרכיכות ולמחלקת הסילוניות. אף שממדיו זעירים, הוא מזוהה כאחד היצורים הימיים הארסיים בעולם.

תפוצה ובית גידול 
תמנון-כחול-טבעות נפוץ באוקיינוס השקט ובאוקיינוס ההודי, בעיקר באזורים חופיים של מדינות כמו אוסטרליה, הפיליפינים, אינדונזיה, יפן ופפואה גינאה החדשה. הוא שוכן לרוב במים רדודים בעומק של עד כעשרים מטרים, ולעיתים ניתן למצוא אותו גם בשלוליות גאות באזורים סלעיים הסמוכים לחוף.

בית הגידול האופייני לתמנון כולל סביבות עם מסתורים טבעיים, כמו סדקים באבנים, אלמוגים, קונכיות ריקות או שקעים בקרקעית החולית. במהלך שעות היום הוא נוהג להסתתר, ופעיל בעיקר בלילה לצורכי ציד. המבנה הפיזי של התמנון מאפשר לו להיכנס לחללים צרים ולשנות את צורת גופו כדי להשתלב במקומות מסתור קטנים. בשל מראהו הצבעוני והלא מאיים, קיימת סכנה שמטיילים יתקרבו אליו מבלי לדעת שמדובר באחד היצורים הארסיים ביותר בטבע.

 מאפיינים פיזיים 
צורתו של תמנון-כחול-טבעות עגולה כמו כל התמנונים, וגודלו ככדור גולף. לתמנון שמונה זרועות שמתפצלות מרגל אחת, והוא נושם באמצעות זימים. שמו של התמנון ניתן לו בשל 50 הטבעות הכחולות שעל גופו. אורכו הכולל של התמנון נע בין עשרה לעשרים סנטימטרים, כולל זרועותיו. גופו גמיש מאוד, דבר שמאפשר לו להיכנס למקומות מסתור צרים במיוחד. הצבע שלו משתנה בהתאם למצבו - במצב רגוע עורו צהבהב או חום בהיר, אך כאשר הוא מרגיש מאוים מופיעות על גופו טבעות כחולות בולטות. תופעה זו נחשבת לאזהרה כלפי טורפים פוטנציאליים.

הצבע המשתנה נוצר על ידי תאי צבע מיוחדים בעור, המגיבים לשינויים עצביים. מדובר באחת הדוגמאות המרשימות להסוואה ואזהרה בטבע. שינוי הצבע מתרחש במהירות רבה ונחשב לאחת הדרכים המרכזיות של התמנון לתקשר עם סביבתו. משקל גופו כ-30 גרם.

ארס והשפעתו
לתמנון ארס חזק ביותר, המשתק על ידי נשיכה את כל השרירים הרצוניים (לא כולל הריאות והלב). אדם שננשך ימות כעבור כ-90 דקות, אם לא יקבל טיפול. הארס של התמנון אגור בבלוטות הרוק שלו, וכאשר הוא תוקף, הטבעות שעליו הופכות כחולות יותר.

ארסו של התמנון, המיוצר על ידי חיידקים החיים בתוך בלוטות הרוק שלו, מכיל טטרודוטוקסין TTX, רעל או ארס הסותם את תעליות הנתרן של העצבים ומשתק את פעילותן. הארס בגופו חזק פי 1,200 מציאניד, ושיעורו עולה פי למעלה מעשרים על הכמות הדרושה כדי להרוג אדם.
ממוזער|384x384 פיקסלים
עוצמתו של ארס תמנון זה לפי מדד LD50 היא 0.3 מ"ג לקילוגרם מסת גוף.

נשיכה של תמנון-כחול-טבעות נחשבת למקרה חירום רפואי ודורשת טיפול תומך מיידי. מאחר שאין כיום תרופה ייעודית או נסיוב נגד הרעלן, הטיפול מבוסס על תמיכה נשימתית וליווי רפואי עד שהשפעת הרעלן מתפוגגת באופן טבעי מהגוף. לעיתים יש צורך בהנשמה מלאכותית ממושכת, ובעקבות כך, הקורבן עלול להיות משותק לגמרי אך בהכרה מלאה - מצב שהוא מסכן חיים הדורש השגחה צמודה.

למרות הסכנה, מקרי תקיפה של בני אדם נדירים יחסית, ולרוב מתרחשים כאשר אנשים מרימים את התמנון מהמים מבלי לדעת שמדובר בבעל חיים ארסי. בגלל גודלו הקטן והמראה הצבעוני שלו, רבים נמשכים אליו מבלי להבין את הסיכון.

 מינים 
 תמנון כחול-טבעות דרומי
 תמנון כחול-טבעות גדול
 תמנון כחול-טבעות מפוספס

 לקריאה נוספת 
 Natalie Lunis, Blue-Ringed Octopus: Small but Deadly, ספר מדעי פופולרי לילדים.
 Elizabeth Raum, Blue-Ringed Octopuses, ספר מצולם לילדים ומתחילים.
 Emily Robinson, The Blue Ringed Octopus

קישורים חיצוניים



הערות שוליים

קטגוריה:ערכים שבהם מתאר הטקסון אינו מתאים
קטגוריה:תמנוניים
קטגוריה:רכיכות ארסיות
קטגוריה:בעלי חיים שתוארו ב-1929